Къанокъуэ Арсен: «Iуэху пыухыкIахэм я парт» цIэр «Урысей зэкъуэтым» ди щIыналъэми щигъэпэжыну дыщогугъ
Къанокъуэ Арсен хэтащ «Урысей зэкъуэт» партым и генеральнэ советым иригъэкIуэкIа зэIущIэ убгъуам. Абы кърикIуахэм щытепсэлъыхьым КъБР-м и Iэтащхьэм жиIащ:
«Накъыгъэм 18-м екIуэкIа мы зэхыхьэм УФ-м и Правительствэм и УнафэщI, «Урысей зэкъуэт» партым и тхьэмадэ Медведев Дмитрий къыщиIэта Iуэхухэр икъукIэ игъуэщ. ДызыхуэкIуэ бжьыхьэм ар хэтынущ гъэунэхуныгъэ ткIийм — щIыналъэ хэхыныгъэхэм. Партхэм ятеухуа законодательствэм иужь зэманым зэхъуэкIыныгъэшхуэхэр зэрыхалъхьар къэплъытэмэ, дызыхуэкIуэ хэхыныгъэхэм нэхъ лъэщу щызэпеуэну къыщIэкIынущ. ИкIи а хэхыныгъэхэм фIы къытхудэкIуэн папщIэ хэкIыпIэр зы закъуэщ — Iуэху пыухыкIахэр дэгъэкIыным хуэунэтIа политикэм адэкIи зегъэужьынырщ. Аращ нэхъыбэу зытепсэлъыхьар Медведев Дмитрий.
ЩIыналъэм и Iэтащхьэу сызэрыщытым къыхэкIыу, сэ шэч къытезмыхьэжу жысIэфынущ «Урысей зэкъуэтым» и проектхэр щIыналъэхэм я властхэм ящIыгъуу щызэхалъхьэм икIи щагъэзащIэм и деж абыхэм сэбэпынагъышхуэ къызэрахьыр. Къапщтэмэ, КъБР-м и унафэщIхэр партым икъукIэ сэбэп пылъу дылэжьащ узыншагъэр хъумэнымкIэ IэнатIэм зегъэужьыным хуэгъэзауэ. Дэ тэмэму дыубзыхуауэ щытащ узыншагъэр хъумэнымкIэ IуэхущIапIэхэр къэдгъэщIэрэщIэжын папщIэ дызыхуеинухэр икIи партым и проектым хиубыдэу республикэм зыхуеину Iэмэпсымэхэр къыIэрыхьащ.
Хэхауэ къэзгъэлъэгъуэну сыхуейщ хьэрычэтыщIэхэм я Iуэхур нэхъ гугъу зыщI сыт хуэдэ закони къыдагъэкI зэрымыхъунум теухуауэ Медведев Дмитрий жиIахэр зэрыдэсIыгъыр. Хьэрычэт IэнатIэ мыинымрэ курытымрэ экономикэм зрагъэужьым къыщымынэу, къэралыр къэгъэщIэрэщIэжынымкIэ лъабжьэуи мэув. ГъащIэм къызэригъэлъагъуэмкIэ, а IэнатIэхэм Iэмал тэмэмхэр къахузэбгъэпэщыфынущ макроэкономикэ щытыкIэр щымытэмэм дыдэхэм дежи. Псалъэм папщIэ, хьэрычэт IэнатIэ мыинымрэ курытымрэ Iуэху пыухыкIахэмкIэ яхудэчыхыным теухуа законхэр ди республикэм къыщащтащ 2008 — 2009 гъэхэм къэхъуа дунейпсо финанс кризисым иужькIэ».
КъБР-м и Iэтащхьэмрэ Правительствэмрэ
я пресс-IуэхущIапIэ.
